‹‹ከኮሮና ቫይረስ ለማምለጥ ዋነኛው አማራጭ በጤና ባለሙያዎች የሚሰጠውን ምክር መተግበር ነው››አቶ ኦርዲን በድሪ የሐረሪ ክልል ርዕሰ መስተዳድር
 አዲስ አበባ፡- ‹‹ከኮቪድ 19 ኮሮና ቫይረስ ለማምለጥ በአሁኑ ወቅት ያለው ዋነኛው አማራጭ በመንግስት፣ በጤና ሚኒስቴርና በባለሙያዎች የሚሰጠውን ምክር መተግበር ነው።›› ሲሉ የሐረሪ ክልል ርዕሰ መስተዳድር አቶ ኦርዲን በድሪ ተናገሩ። ርዕሰ መስተዳድሩ በተለይ ለአዲስ ዘመን እንደገለፁት፤ ከወረርሽኙ ለማምለጥ በአሁኑ ወቅት ያለው ብቸኛው አማራጭ ላለመያዝ መከላከል ሲሆን፣ይህም ውጤታማ እንዲሆን በጤና ባለሙያዎችና በመንግስት የሚሰጡ ምክሮችን ተግባራዊ ማድረግ የግድ ይላል። አቶ ኦርዲን፣ ‹‹በየክልል መንግስታት በኩል የሚተላለፉ መልዕክቶችን ማክበር በጣም ወሳኝ ነው። ይህን ማድረግ ካልቻልን ከፍተኛ የሆነ ቀውስ በአገራችን ሊከሰት ይችላል።ከዚህ ባለፈ ወረርሽኙ የሞት፣የስነ ልቦና ጉዳትና የኢኮኖሚ ቀውስ ሊያስከትል ይችላል። ስለዚህ አሁን ያለው አማራጭ ሁሉም ሰው የግልና የአካባቢ ንፅህና መጠበቅ ያስፈልገዋል። እነዚህን የምንተገብር ከሆነ ራሳችንን፣ ቤተሰባችንና አገራችንን መጠበቅ እንችላለን፡›› ሲሉ ገልፀው፤ ‹‹በጋራ እንረባረብ›› በማለት ጥሪ አቅርበዋል።  እንደ ርዕሰ መስተዳድሩ ገለፃ፤ ወረርሽኙን ለመከላከል ከክልል እስከ ቀበሌ ድረስ የተዘረጋ ግብረ ሀይል ተቋቁሟል። ከኦሮሚያ ክልል ምስራቅ ሐረርጌ ዞን ከምስራቅ እዝና ከሀሮማያ ዩኒቨርሲቲ ጋር በቅንጅት እየሰሩ ይገኛሉ።እነዚህም አካላት በጋራ ሆነው የደረሱበትን እንቅስቃሴ በየቀኑ ይገመግማሉ።እስካሁን የሰሯቸው ስራዎች የግንዛቤ ስራዎች ሲሆኑ፣ በተለያዩ መንገዶች ወደህዝቡ ለመድረስ ሞክረዋል። ‹‹በካቢኔ ደረጃ ያወጣናቸው ውሳኔዎች አሉ። ከእነዚህም መካከል የመንግስት ሰራተኞች 50 በመቶ የሚሆኑት እቤታቸው ሆነው እንዲሰሩና ፈቃድ እንዲወስዱ አድርገናል።የትራንስፖርት አገልግሎትን በሚመለከትም ለኑሮ አስፈላጊ የሚሆኑ ግብዓቶችን ከሚያመላልሱ የጭነት መኪናዎች በስተቀር ከክልል ክልል የህዝብ ትራንስፖርት ማመላለሻዎችን ሙሉ በሙሉ አግደናል። በክልሉ ከገጠር ወደ ከተማ ያለውን የትራንስፖርት አገልግሎት ደግሞ በግማሽ ቀንሰናል፤ሰው በየቤቱ መቀመጥ ስላለበት በከተማው ውስጥ ምንም አይነት የታክሲ አገልግሎት እንዳይኖር አድርገናል።››ብለዋል።  ሌሎች ማህበራዊ መስተጋብሮችን ሰርግ፣ ተስካር እና መሰል ክንውኖች እንዲቆሙ መደረጋቸውን ጠቅሰው፤ በአገር አቀፍ ደረጃ የተቀመጡትን ትዕዛዞች፣ክልከላዎችንና ምክረ ሐሳቦችን ተግባራዊ የሚያደርጉ ሲሆን የፀጥታ ኃይሉም በአግባቡ እንዲደራጅና ወደስራ እንዲገባ መደረጉን አብራርተዋል። እንዲሁም የጤና ተቋማትን በአግባቡ የማደራጀትና ሶስት ለይቶ ህክምና መስጫ ማዕከላት አዘጋጅተዋል፡በጥቅሉ የጤና ተቋማት ዝግጅቶቻቸው በጥሩ ደረጃ ላይ ይገኛሉ ማለት ይቻላል። አቶ ኦርዲን እንዳሉት፣በአሁኑ ወቅት ያለው ችግር ከበሽታው ራስን መከላከል የሚያስችሉ እንደ ፊት መሸፈኛ ያሉ ጭንብሎችና ለጤና ባለሙያዎች የሚያስፈልግ ከቫይረሱ ለመከላከል የሚያስችሉ ቁሳቁስ እጥረት ነው። ይህን ችግር ለመቅረፍ ከፌዴራል መንግስት እና ከባለሀብቶች ጋር በመሆን እያፈላለግን ነው።›› ሲሉ ጠቅሰው፤ ‹‹ሁለተኛው ደግሞ የህክምና ቁሳቁስ በተለይ ደግሞ ለዚህ ስራ የሚያስፈልግ መካኒካል ቬንትሌተር የሚባለው በሚፈለገው ደረጃ የለም። በኮሮና ቫይረስ ለሚያዙ ታማሚዎች ይህ መሳሪያ ያስፈልገናል፤ ለማሟላት ጥረት በማድረግ ላይ ነን።›› ብለዋል።  በስነ ልቦና በኩል የጤና ባለሙያዎች ዝግጅት ደካማ መሆኑን ገልጸው የመደናገጥ ሁኔታዎች እንዳሉም አስተውለዋል። በመሆኑም በዚህ ዙሪያ ስራ እየሰሩ ይገኛሉ። የግንዛቤ ማስጨበጡ ስራ በሰፊው ቢሰራም የባህሪ ለውጥ ከማምጣቱ አኳያ አሁን በህዝቡ ዘንድ ክፍተት አለ። በወረርሽኙ መከሰት የመደናገጥ አዝማሚያና በሌላ በኩል ደግሞ የመዘናጋት ሁኔታ በመታየቱ ያላሰለሰ ስራ እንደሚያስፈልግ ተገንዝበዋል። አዲስ ዘመን መጋቢት27/2012 አስቴር ኤልያስ